**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.02.2019, ora 08.00 –11.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.02.2019, ora 7.00**

**RÂURI**

**Debitele au fost, în general, în scădere**, exceptând cursurile inferioare ale Siretului şi Prutului, unde au fost în creştere prin propagare, și râurile din bazinele hidrografice Crasna, Barcău, Trotuș, cele din Dobrogea, bazinele superioare ale râurilor: Vișeu, Iza, Tur, Lăpuș, Someș, Crișuri, Arieș, Bega, Timiș, Nera, Cerna, Jiu, Olt și afluenților de dreapta ai Siretului, unde au fost relativ staționare.

Se situează peste **COTA DE ATENŢIE** râul Tur la stația hidrometrică Micula (270+16)-jud. SM (sector îndiguit) datorită deversărilor controlate din acumularea Călineşti.

Debitele se situează în general la valori peste mediile multianuale lunare, mai mici (30-90% din valorile multianuale lunare) pe râurile din bazinele hidrografice: Crasna, Barcău, Bega, Moraviţa, Vedea, Neajlov, Bârlad, Jijia, bazinele superioare ale Turului, Timișului, Mureşului, râurile din Dobrogea și pe cursul inferior al Bistriţei.

Formațiunile de gheață (gheaţă la mal, pod de gheaţă și năboi) existente pe râurile din Moldova, bazinele superioare ale Mureșului, Arieșului, Jiului, Lotrului și, izolat, Oltului au fost în usoară diminuare şi restrângere.

Predomină gheaţa la maluri, podurile de gheaţă fiind prezente pe cursurile superioare ale Siretului, Bistriţei şi unii afluenţi ai Trotușului.

**Debitele vor fi în creștere,** ca urmare a efectului combinat al precipitațiilor lichide prevăzute, cedării apei din stratul de zăpadă și propagării, exceptând râurile din Moldova, cele din Dobrogea, bazinul hidrografic Vedea, bazinele mijlocii și inferioare ale Argeșului, Ialomiței, bazinul inferior al Oltului, unde vor fi relativ staționare și cursurile inferioare ale Crișurilor, Timișului și Bârzavei, unde vor fi în scădere.

Se va menţine peste **COTA DE ATENŢIE** râul Tur - aval acumularea Călineşti (sector îndiguit) datorită deversărilor controlate din acumularea Călineşti.

Formațiunile de gheață existente vor fi în diminuare, restrângere și eliminare.

**DUNĂRE**

**Debitul la intrarea în ţară** (secţiunea Baziaş) în intervalul 10-11.02.2019 **a fost în creştere, având valoarea de 7400 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în ţară** (secţiunea Baziaş) **va fi în scădere (7300 m3/s).**

În aval de Porţile de Fier debitele vor fi în scădere pe sectorul Gruia – Corabia şi în creştere pe sectorul Tr. Măgurele – Tulcea.

**2.** **Situaţia meteorologică în intervalul 10.02.2019, ora 08.00 –11.02.2019, ora 06.00**

**În ţară,** vremea a fost în general frumoasă și s-a menținut caldă pentru această dată. Cerul a fost variabil, cu înnorări noaptea în majoritatea regiunilor, mai accentuate în cele vestice și nordice, unde temporar a plouat slab. În Munții Apuseni precipitațiile au fost și sub formă de lapoviță și ninsoare. Vântul a suflat slab și moderat, cu intensificări mai ales în a doua parte a intervalului pe crestele montane, unde la rafală au fost viteze în general între 70 și 90 km/h, precum și în vestul țării, însă la cote mult mai reduse. Stratul de zăpadă s-a menținut în zonele montane, unde măsura în platformele stațiilor meteorologice până la 222 cm (în Masivul Făgăraș) și pe suprafețe mici în Transilvania (până la 24 cm), în Oltenia (până la 16 cm), în Maramureș (până la 12 cm) și în Moldova (până la 7 cm). Temperaturile maxime s-au situat între -1 grad la Joseni și 12 grade la Băile Herculane și Târgu Logrești, iar la ora 06.00, valorile termice se încadrau între -8 grade la Toplița și Miercurea Ciuc și 10 grade la Oravița. Pe spații mici, mai ales la începutul intervalului, în regiunile estice a fost ceață.

**Observaţie:** *de ieri de la ora 06.00, au fost în vigoare 3 atenționări cod galben pentru fenolmene meteorologice periculoase imediate, 2 emise de SRPV Bacău și 1 emisă de SRPV Cluj.*

**La Bucureşti,** vremea a fost în general frumoasă și s-a menținut caldă pentru această dată. Cerul a fost variabil, cu unele înnorări noaptea iar vântul a suflat slab până la moderat. Temperatura maximă a fost de 9 grade la toate stațiile meteorologice, iar la ora 06.00 se înregistrau -3 grade la Băneasa, -1 grad la Afumați și 0 grade la Filaret.

**3. Prognoza meteorologică în intervalul 11.02.2019, ora 08.00 –12.02.2019, ora 08.00**

**În ţară,** vremea se va menține mai caldă decât în mod normal pentru această dată. Pe parcursul zilei cerul va fi noros în regiunile vestice, nordice și centrale, unde temporar se vor semnala precipitații mai ales sub formă de ploaie, iar la munte și lapoviță și ninsoare, în timp ce, în restul teritoriului înnorările vor fi temporare. Vântul va sufla slab și moderat, pe arii restrânse cu intensificări mai ales pe crestele montane, precum și în sudul Banatului și pe litoral. Seara și noaptea cerul va fi mai mult noros în toate regiunile și se vor semnala precipitații pe arii extinse, îndeosebi în cele sudice, estice și centrale. Acestea vor fi mai ales sub formă de ninsoare la munte, predominant sub fomă de ploaie în Oltenia, Muntenia, Dobrogea și jumătatea de sud a Moldovei și ploaie și lapoviță la început, apoi temporar și ninsoare în restul teritoriului. Cantitățile de precipitații vor fi în general moderate, iar în zona Carpaților Meridionali și a Munților Banatului izolat se vor depăși 20...25 l/mp. La munte local se va depune strat mai consistent de zăpadă. Vântul se va intensifica treptat, cu precădere la altitudini mari în masivele sudice și vestice, unde se vor depăși viteze de 70...80 km/h și ninsoarea va fi viscolită, dar și în vestul și în sudul Olteniei, unde rafalele vor fi în jurul a 55 km/h. Spre sfârșitul intervalului, cu totul izolat, vor fi condiții de polei. Temperaturile maxime vor fi cuprinse între 6 și 13 grade, cu cele mai ridicate valori în Lunca Dunării, iar cele minime se vor situa între -2 și 6 grade.

**La Bucureşti,** vremea va fi în continuare mai caldă decât în mod normal pentru această dată. Cerul va avea înnorări, în general accentuate pe parcursul nopții când trecător va ploua slab. Vântul va sufla în general slab în prima parte a intervalului, apoi va deveni moderat. Temperatura maximă se va situa în jurul valorii de 11 grade, iar cea minimă va fi de 2...3 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 10 februarie 2019, ora 20.00 – 11 februarie 2019, ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - Șureanu** | **RISC ÎNSEMNAT (3)** | **RISC ÎNSEMNAT (3)** |
| **Munții Vlădeasa – Muntele Mare** | **RISC MODERAT (2)** | **RISC MODERAT (2)** |
| **Grupa Nordică a Carpaților Orientali**  **(zona Munților Rodnei)** | **RISC ÎNSEMNAT (3)** | **RISC MODERAT (2)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC ÎNSEMNAT (3)** | **RISC MODERAT (2)** |

**Evoluția vremii în ultimele 24 de ore**

Vremea a fost apropiată de normalul termic al acestei perioade și în general frumoasă. Cerul a fost variabil. Vântul a suflat moderat, cu intensificări temporare din sector predominant nord-vestic de peste 50 km/h, trecător de peste 70-80 km/h pe creste viscolind zăpada. În toate masivele stratul de zăpadă a rămas relativ constant.

**STAREA STRATULUI DE ZĂPADĂ în data de 10.02.2019, ora 14:**

Carpații Meridionali: 222 cm la Bâlea-Lac, 166 cm Vf. Țarcu, 128 cm la Vf. Omu, 96 cm la Sinaia, 72 cm la Cuntu, 66 cm la Parâng, 60 cm la Păltiniș, 29 cm la Predeal, 17 cm la Fundata.

Carpații Orientali: 97 cm la Vf. Călimani, 90 cm la Vf. Lăcăuți, 89 cm la Bucin, 62 cm la Vf. Ceahlău-Toaca, 25 cm la Poiana Stampei, 24 cm la Iezer - Vf. Pietrosul Rodnei.

Carpații Occidentali: 90 cm la Stâna de Vale, 75 cm la Semenic, 71 cm la Vlădeasa 1400 m, 38 cm la Roșia Montană, 50 cm la Vf. Vlădeasa.

**EVOLUŢIA VREMII ÎN INTERVALUL: 10.02.2019, ora 20.00 – 11.02.2019, ora 20.00:**

Vremea se va încălzi ușor. Cerul va fi variabil, temporar noros mâine în Carpații Occidentali, în nordul celor Orientali și în vestul celor Meridionali unde, local, se vor semnala precipitații mixte, temporar ploi sub 1500 m și ninsori la peste 2000 m. Cantitățile pot depăși 10-15 l/mp în sudul Carpaților Occidentali și în vestul celor Meridionali. Vântul va sufla moderat, cu intensificări de peste 50-60 km/h din sector predominant sud-vestic în majoritatea masivelor, și de peste 70-80 km/h în zonele înalte viscolind zăpada, precum și în Occidentali. Local se va semnala ceață. Stratul de zăpadă va scădea ușor la altitudini de sub 1500 m.

**Peste 1800 m:** temperaturi minime: -8 la -4 gr.C; temperaturi maxime: -3 la 2 gr.C

**Sub 1800 m:** temperaturi minime: -4 la 0 gr.C; temperaturi maxime: 2 la 6 gr.C

**STABILITATEA şi EVOLUŢIA STRATULUI de ZĂPADĂ:**

**a). în masivul Făgăraș:**

**La altitudini mai mari de 1800 m: RISC ÎNSEMNAT (3)**

La peste 1800 m, stratul de zăpadă este parțial stabilizat, mai ales pe versanții umbriți și pe cei cu expoziție nordică unde zăpada rezistă la suprasarcini slabe și are la suprafață cruste de gheață. La orele amiezii, pe pantele mai înclinate și parțial însorite se pot declanșa curgeri spontane sau avalanșe mici de suprafață. Izolat, pe pantele cele mai înclinate, la supraîncărcări se pot declanșa avalanșe de dimensiuni mici și izolat chiar medii prin angrenarea straturilor subiacente iar în zonele unde zăpada este acumulată în depozite riscul de avalanșe este mai ridicat.

**La altitudini mai mici de 1800 m: RISC MODERAT (2)**

Sub 1800 m, pe fondul temperaturilor diurne pozitive și parțial a insolației, stratul de zăpadă va scădea ușor. Pe pantele cele mai înclinate, precum și în zonele cu depozite însemnate de zăpadă, se pot declanșa avalanșe la supraîncărcări, în special după-amiaza, iar la altitudini mai joase vor fi posibile curgeri sau avalanşe spontane de mici dimensiuni.

**b). în masivul Bucegi:**

**La altitudini mai mari de 1800 m: RISC ÎNSEMNAT (3)**

La altitudini mai mari de 1800 m, actualul strat de zăpadă este mediu stabilizat, având formate la suprafață cruste de gheață cu rezistență mai ridicată în zonele umbrite. Pe pantele suficient de înclinate la supraîncărcări se pot declanșa avalanșe de dimensiuni mici, riscul fiind crescut pe pantele cu zăpada acumulată în depozite mai însemnate.

**La altitudini mai mici de 1800 m: RISC MODERAT (2)**

La altitudini de sub 1800 m, pe fondul temperaturilor diurne pozitive și parțial a insolației, stratul de zăpadă va scădea ușor în cursul zilei. Pe pantele suficient de înclinate, mai ales pe cele însorite, precum și în zonele cu depozite mai mari de zăpada, la supraîncărcări se pot declanșa avalanșe de dimensiuni mici. La atitudini mai mici după-amiaza se pot declanșa curgeri sau avalanșe de topire de mici dimensiuni.

**c).** **în masivele Țarcu – Godeanu: RISC ÎNSEMNAT (3)**

La peste 1800 m, stratul de zăpadă este parțial stabilizat, mai ales pe versanții umbriți și pe cei cu expoziție nordică unde zăpada rezistă la suprasarcini slabe și are la suprafață cruste de gheață. Îngreunarea suplimentară a stratului de zăpadă pe pantele înclinate poate favoriza declanșarea avalanșelor de dimensiuni mici sau medii, iar în locurile adăpostite, unde sunt depozite însemnate de zăpadă, riscul este mai crescut.

La altitudini sub 1800 m, precipitațiile mixte și temperaturile diurne pozitive pot conduce la declanșarea unor curgeri sau avalanșe mici de topire, iar la supraîncărcări pe pantele mai înclinate și pe văi (unde sunt acumulate depozite însemnate de zăpadă) riscul este crescut și izolat se pot declanșa avalanșe medii.

**d). în masivul Parâng – Șureanu: RISC ÎNSEMNAT (3)**

La peste 1800 m, stratul de zăpadă este parțial stabilizat, mai ales pe versanții umbriți și pe cei cu expoziție nordică unde zăpada rezistă la suprasarcini slabe și are la suprafață cruste de gheață. Îngreunarea suplimentară a stratului de zăpadă pe pantele înclinate poate favoriza declanșarea avalanșelor de dimensiuni mici sau medii, iar în locurile adăpostite, unde sunt depozite însemnate de zăpadă, riscul este mai crescut.

La altitudini sub 1800 m, precipitațiile mixte și temperaturile diurne pozitive pot conduce la declanșarea unor curgeri sau avalanșe mici de topire, iar la supraîncărcări pe pantele mai înclinate și pe văi (unde sunt acumulate depozite însemnate de zăpadă) riscul este crescut izolat se pot declanșa avalanșe medii.

**e). în Munții Vlădeasa – Muntele Mare: - RISC MODERAT (2)**

Stratul de zăpadă este în general stabilizat. Precipitațiile mixte și temperaturile diurne pozitive pot conduce la declanșarea unor curgeri sau avalanșe mici de topire, iar la supraîncărcări pe pantele mai înclinate și pe văi (unde sunt acumulate depozite însemnate de zăpadă) riscul este crescut.

**f). în Grupa Nordică a Carpaților Orientali (zona Munților Rodnei):**

**La altitudini mai mari de 1800 m: RISC ÎNSEMNAT (3)**

La peste 1800 m, pe fondul temperaturilor predominant negative din cea mai mare parte a intervalului stratul de zăpadă se va păstra ușor consolidat, având la suprafață și cruste de gheață. În caz de supraîncărcări slabe se pot declanșa avalanșe de dimensiuni în general mici, care pe pantele mai înclinate pot antrena și straturi mai vechi din profunzime. În locurile adăpostite cu depozite mai însemnate de zăpadă, riscul este mai crescut.

**La altitudini mai mici de 1800 m: RISC MODERAT (2)**

Sub 1800 m, temperaturile diurne ușor pozitive pot conduce la declanșarea unor curgeri sau avalanșe mici de topire, iar la supraîncărcări pe pantele mai înclinate și pe văi (unde sunt acumulate depozite însemnate de zăpadă) riscul este crescut.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La peste 1800 m, pe fondul temperaturilor predominant negative din cea mai mare parte a intervalului stratul de zăpadă se va păstra ușor consolidat, având la suprafață și cruste de gheață. În caz de supraîncărcări slabe se pot declanșa avalanșe de dimensiuni în general mici, care pe pantele mai înclinate pot antrena și straturi mai vechi din profunzime. În locurile adăpostite cu depozite mai însemnate de zăpadă, riscul este mai crescut.

**La altitudini mai mici de 1800 m: RISC MODERAT (2)**

Sub 1800 m, temperaturile diurne ușor pozitive și insolația din prima parte a zilei pot conduce la declanșarea unor curgeri sau avalanșe mici de topire, iar la supraîncărcări pe pantele mai înclinate și pe văi (unde sunt acumulate depozite însemnate de zăpadă) riscul este crescut.

**Notă: RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 07.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM-CJ Vâlcea** informează telefonic despre **un incendiu la o staţie de sortare deşeuri din Râureni, Mun. Râmnicu Vâlcea, în data de 10.02.2019**. ISU Vâlcea a intervenit pentru stingere cu două autospeciale.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07.02.2019 - 08.02.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE